title: RIALACHÁN TARMLIGTHE (AE) …/... ÓN gCOIMISIÚN lena leasaítear Iarscríbhinn X a ghabhann le Rialachán (AE) 2018/858 ó Pharlaimint na hEorpa agus ón gComhairle a mhéid a bhaineann le rochtain chaighdeánaithe ar fhaisnéis dhiagnóiseach ar bord feithicle agus ar fhaisnéis faoi dheisiú agus faoi chothabháil feithiclí, agus leis na ceanglais agus na nósanna imeachta i ndáil le rochtain ar fhaisnéis slándála feithiclí

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú agus faireachas margaidh ar mhótarfheithiclí agus a leantóirí, agus ar chórais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin, lena leasaítear Rialachán (CE) Uimh. 715/2007 agus Rialachán (CE) Uimh. 595/2009 agus lena n‑aisghairtear Treoir 2007/46/CE
                  1
               , ceanglaítear ar mhonaróirí rochtain neamhshrianta chaighdeánaithe ar fhaisnéis DAB feithicle, ar threalamh diagnóiseach agus ar threalamh eile, ar uirlisí, lena n‑áirítear tagairtí iomlána na mbogearraí is infheidhme agus a bhfuil ar fáil d'íoslódálacha na mbogearraí sin agus ar fhaisnéis faoi dheisiú agus faoi chothabháil feithiclí, rochtain neamhshrianta chaighdeánaithe ar na nithe sin a thabhairt d’oibreoirí neamhspleácha trí shuíomhanna gréasáin i bhformáid chaighdeánaithe.

               Tá caighdeáin nua comhaontaithe ag CEN/ISO chun malartú faisnéise a éascú idir monaróirí agus soláthraithe seirbhíse, rud a rinneadh agus an dá pháirtí rannpháirteach ann. Is iomchuí, dá bhrí sin, tagairt a dhéanamh d’úsáid shonraíochtaí teicniúla EN ISO 18541.

               Ina theannta sin, ba cheart bearta a leagan síos maidir le cur chun feidhme Airteagal 66(2) de Rialachán (AE) 2018/858 a mhéid a bhaineann leis an bpróiseas trína bhformheasann agus trína n‑údaraíonn eagraíochtaí creidiúnaithe oibreoirí neamhspleácha le rochtain a fháil ar fhaisnéis faoi shlándáil feithiclí i gcomhréir le moltaí an Fhóraim maidir le Rochtain ar Fhaisnéis faoi Fheithiclí, fóram a bunaíodh faoi Rialachán 692/2008.

               2.COMHAIRLIÚCHÁIN ROIMH GHLACADH AN GHNÍMH

               Agus an gníomh seo á ullmhú, rinne an Coimisiún comhairliúcháin iomchuí ar leibhéal na saineolaithe, comhairliúcháin a raibh na páirtithe leasmhara ábhartha, na comhpháirtithe sóisialta ábhartha agus na saineolaithe ó na Ballstáit páirteach iontu.

               I gcomhréir leis na rialacha maidir le Rialáil Níos Fearr, foilsíodh an dréachtghníomh tarmligthe ar an tairseach um Rialáil Níos Fearr ar feadh tréimhse aiseolais ceithre seachtaine idir an 7 Eanáir 2021 agus an 4 Feabhra 2021. 15 pháirtí leasmhara san iomlán a thug aiseolas. Tá machnamh cúramach déanta ag an gCoimisiún agus aird tugtha aige ar na barúlacha uile a fuarthas.

               An gá atá le ceanglais áirithe a shonrú a thuilleadh chun a áirithiú go gcuirfear an nós imeachta a leagtar amach sa ghníomh tarmligthe seo chun feidhme go héifeachtúil, sin é ab ábhar do na barúlacha den chuid is mó. Cuireadh na barúlacha ábhartha san áireamh le linn an phróisis sin.

               3.EILIMINTÍ DLÍ AN GHNÍMH THARMLIGTHE

               Is é is bunús dlí don ghníomh tarmligthe seo Airteagal 61(11) de Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú agus faireachas margaidh ar mhótarfheithiclí agus a leantóirí, agus ar chórais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin, lena leasaítear Rialachán (CE) Uimh. 715/2007 agus Rialachán (CE) Uimh. 595/2009 agus lena n‑aisghairtear Treoir 2007/46/CE.

               RIALACHÁN TARMLIGTHE (AE) …/... ÓN gCOIMISIÚN

               an 20.5.2021

               lena leasaítear Iarscríbhinn X a ghabhann le Rialachán (AE) 2018/858 ó Pharlaimint na hEorpa agus ón gComhairle a mhéid a bhaineann le rochtain chaighdeánaithe ar fhaisnéis dhiagnóiseach ar bord feithicle agus ar fhaisnéis faoi dheisiú agus faoi chothabháil feithiclí, agus leis na ceanglais agus na nósanna imeachta i ndáil le rochtain ar fhaisnéis slándála feithiclí

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialachán (CE) Uimh. 715/2007 agus Rialachán (CE) Uimh. 595/2009 agus lena n‑aisghairtear Treoir 2007/46/CE
                  2
               , agus go háirithe Airteagal 61(11) de,

               De bharr an mhéid seo a leanas:

               (1)Le hAirteagal 61(2) de Rialachán 2018/858 ceanglaítear ar mhonaróirí feithiclí faisnéis dhiagnóiseach ar bord feithicle (OBD) agus faisnéis faoi dheisiú agus faoi chothabháil feithiclí (RMI) a chur ar fáil ar a suíomhanna gréasáin féin. Níl critéir chomhchuibhithe ar bith ann, áfach, maidir leis an mbealach ina gcuirfear an fhaisnéis sin ar fáil, rud a fhágann gur gá d’oibreoirí neamhspleácha iad féin a chur in oiriúint don iomad seirbhísí agus cineálacha téarmaíochta éagsúla.

               (2)Sa Tuarascáil ón gCoimisiún chuig Parlaimint na hEorpa agus chuig an gComhairle an 9 Nollaig 2016
                  3
                maidir le hoibriú an chórais rochtana ar fhaisnéis faoi dheisiú agus faoi chothabháil feithiclí, thángthas ar an gconclúid go bhféadfaí an t‑ualach ar oibreoirí neamhspleácha a mhaolú trí na suíomhanna gréasáin sin agus an téarmaíocht chomhfhreagrach a chaighdeánú.

               (3)Rochtain a fháil ar fhaisnéis DAB feithicle agus ar RMI feithicle, ós rud é gur cheart gurbh fhéidir sin beag beann ar an gcineál gléasra cumhachta atá ag feithicil, is gá a shoiléiriú nach le haghaidh ceanglais a bhaineann le hastaíochtaí amháin atá an rochtain sin éigeantach.

               (4)An 15 Meán Fómhair 2014, d’fhoilsigh an Coiste Eorpach um Chaighdeánú (CEN) Codanna 1 go 5 de chaighdeán EN ISO 18541 ‘Feithiclí bóthair – Rochtain chaighdeánaithe ar fhaisnéis faoi dheisiú agus faoi chothabháil mótarfheithiclí (RMI)’. Malartú faisnéise DAB feithicle agus RMI feithicle idir monaróirí agus oibreoirí neamhspleácha, is é is aidhm do na codanna sin an malartú sin a éascú trí na ceanglais theicniúla agus na nósanna imeachta a bhunú maidir le rochtain ar an bhfaisnéis sin a éascú. Is iomchuí, dá bhrí sin, tagairt a dhéanamh in Iarscríbhinn X a ghabhann le Rialachán (AE) 2018/858 do cheanglais Chodanna 1 go 5 de chaighdeán EN ISO 18541-2014.

               (5)Ós rud é go gcuimsítear i bhfaisnéis DAB feithicle agus in RMI feithicle faisnéis atá ríthábhachtach chun slándáil na feithicle a áirithiú, tá gnéithe áirithe slándála feithicle nár chóir rochtain a thabhairt orthu ach d’oibreoirí neamhspleácha a chomhlíonann na ceanglais a leagtar síos san Iarscríbhinn seo.

               (6)De réir mholtaí an Fhóraim maidir le Rochtain ar Fhaisnéis faoi Fheithiclí, moltaí dá dtagraítear in Airteagal 66(1) de Rialachán (AE) 2018/858, ba cheart a áireamh ar na ceanglais sin eintitis chreidiúnaithe na hoibreoirí neamhspleácha lena mbaineann a fhormheas agus fostaithe na n‑oibreoirí sin atá i mbun na ngníomhaíochtaí ábhartha a údarú. Is gá, dá bhrí sin, an nós imeachta a leagan síos maidir le hoibreoirí neamhspleácha a fhormheas agus a údarú le rochtain a fháil ar ghnéithe slándála feithiclí, rud ba cheart a bhunú ar an ‘Scéim um chreidiúnú, formheas agus údarú le rochtain a fháil ar Fhaisnéis faoi Dheisiú agus faoi Chothabháil a bhaineann leis an tSlándáil (RMI)’, scéim a bhailíochtaigh an Comhar Eorpach don Chreidiúnú an 19 Bealtaine 2016. Is gá a mheas freisin an bhfuil baint ag na hoibreoirí sin le gníomhaíochtaí neamhdhlisteanacha gnó.

               (7)Ina theannta sin, ról agus freagrachtaí na gcomhlachtaí atá bainteach le formheas agus údarú oibreoirí neamhspleácha agus a bhfostaithe le rochtain a fháil ar fhaisnéis faoi dheisiú agus faoi chothabháil feithiclí ar faisnéis í a bhaineann leis an tslándáil, is gá an ról agus na freagrachtaí sin a leagan síos.

               (8)Ionas gur féidir leis na Ballstáit agus na húdaráis náisiúnta, chomh maith leis na hoibreoirí eacnamaíocha, ullmhú do chur i bhfeidhm na rialacha nua a thabharfar isteach leis an ngníomh seo, ba cheart an dáta cur i bhfeidhm a chur siar.

               (9)Ba cheart, dá bhrí sin, Iarscríbhinn X a ghabhann le Rialachán (AE) 2018/858 a leasú dá réir,

               TAR ÉIS AN RIALACHÁN SEO A GHLACADH:

               Airteagal 1

               Iarscríbhinn X a ghabhann le Rialachán (AE) 2018/858, leasaítear í i gcomhréir leis an Iarscríbhinn a ghabhann leis an Rialachán seo.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón [Oifig na bhFoilseachán, cuirigí isteach an dáta a bheidh ann dhá bhliain tar éis dháta foilsithe an Rialacháin seo].

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 20.5.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 151, 14.6.2018, lch. 1.

                     (2)

                        IO L 151, 14.6.2018, lch. 1.

                     (3)

                        Tuarascáil ón gCoimisiún chuig Parlaimint na hEorpa agus chuig an gComhairle maidir le hoibriú an chórais rochtana ar fhaisnéis faoi dheisiú agus faoi chothabháil feithiclí, córas a bunaíodh le Rialachán (CE) Uimh. 715/2007 maidir le cineálcheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí, COM(2016) 0782 final.

    ---documentbreak---

               IARSCRÍBHINN

               Leasaítear Iarscríbhinn X a ghabhann le Rialachán (AE) 2018/858 mar a leanas:

               (1)cuirtear an méid seo a leanas in ionad phointe 2.1:

               ‘2.1.Cuirfidh monaróir na socruithe agus na nósanna imeachta is gá i bhfeidhm, i gcomhréir leis an gcéad abairt den dara fomhír d’Airteagal 61(2), chun a áirithiú gur féidir rochtain a fháil ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí trí shuíomhanna gréasáin. An oibleagáid atá ar mhonaróirí faisnéis DAB agus faisnéis faoi dheisiú agus faoi chothabháil feithiclí a sholáthar ar a suíomh gréasáin i bhformáid chaighdeánaithe, toimhdeofar go bhfuiltear i gcomhréir leis an oibleagáid sin ach na nithe a leanas a chomhlíonadh – Cuid 1 ‘Faisnéis ghinearálta agus sainiú cáis úsáide’, Cuid 2 ‘Ceanglais theicniúla’, Cuid 3 ‘Ceanglais feidhmíochta maidir leis an gcomhéadan úsáideora’ de chaighdeán EN ISO 18541 – 2014, Cuid 4 ‘Tástáil chomhréireachta’ de chaighdeán EN ISO 18541 – 2015 agus Cuid 5 ‘Foráil shonrach maidir le feithiclí tromshaothair’ ‘Feithiclí bóthair — Rochtain chaighdeánaithe ar fhaisnéis faoi dheisiú agus faoi chothabháil mótarfheithiclí (RMI)’ de chaighdeán EN ISO 18541 – 2018. Rochtain ar fhaisnéis DAB feithicle agus ar fhaisnéis faoi dheisiú agus faoi chothabháil feithiclí, is ar bhealach sorochtana pras a dhéanfar an rochtain sin a dheonú.’;

               (2)cuirtear an méid seo a leanas in ionad phointe 2.5.2:

               ‑‑‘2.5.2.lámhleabhair seirbhíse, lena náirítear taifid seirbhíse agus chothabhála, agus tagairtí sonraíochtaí teicniúla maidir le sreabháin, lena náirítear maidir le bealaí, leachtanna coscán agus leachtanna fuaraithe;’;

               (3)i bpointe 2.9, cuirtear an méid seo a leanas in ionad na chéad mhíre:

               ‑
                     1

                     2
                  ‘Chun críoch DAB feithicle, déanfar diagnóisic, faisnéis faoi dheisiú agus faoi chothabháil, faisnéis faoi fhaireachán agus faoi chigireacht, sruth sonraí díreach na feithicle, lena náirítear lochtchóid agus feidhmeanna diagnóiseacha, déanfar na nithe sin a chur ar fáil tríd an bport sonraí srathach ar an nascóir caighdeánaithe nasctha sonraí a shonraítear i mír 6.5.1.4, rud a dhéanfar i gcomhréir leis na sonraíochtaí a leagtar amach i roinn 6.5.3. d’Fhoscríbhinn 1 a ghabhann le hIarscríbhinn 11 a ghabhann le Rialachán Uimh. 83 ó Choimisiún Eacnamaíochta na Náisiún Aontaithe don Eoraip (UN/ECE) agus i gcomhréir le mír 4.7.3 d’Iarscríbhinn 9B agus na doiciméid caighdeáin tagartha a leagtar amach i bhFoscríbhinn 6 a ghabhann leis an Iarscríbhinn sin a ghabhann le Rialachán Uimh. 49 ó Choimisiún Eacnamaíochta na Náisiún Aontaithe don Eoraip(UN/ECE)’;

               (4)i bpointe 6.1, cuirtear an méid seo a leanas in ionad na chéad mhíre:

               ‘An oibleagáid atá ar mhonaróirí faisnéis DAB agus faisnéis faoi dheisiú agus faoi chothabháil feithiclí a sholáthar ar a suíomh gréasáin i bhformáid chaighdeánaithe, toimhdeofar go bhfuiltear i gcomhréir leis an oibleagáid sin ach na Codanna de chaighdeán EN ISO 18541 dá dtagraítear i bpointe 2.1. a chomhlíonadh.’;

               (5)cuirtear an méid seo a leanas in ionad phointe 6.2:

               ‘Rochtain ar ghnéithe slándála feithicle a thabhairt d’oibreoirí neamhspleácha, is faoi chosaint teicneolaíochta slándála a dhéanfar sin agus i gcomhréir leis na ceanglais seo a leanas:’;

               (6)leasaítear pointe 6.3 mar a leanas:

               (a)cuirtear an méid seo a leanas in ionad na chéad abairte:

               ‘An nós imeachta dá dtagraítear i bpointe 6.2 chun oibreoirí neamhspleácha a cheadú agus a údarú le rochtain fháil ar ghnéithe slándála feithicle, leagtar amach é in bhFoscríbhinn 3. Ról agus freagrachtaí na gcomhlachtaí a bhfuil baint acu le creidiúnú, formheas agus údarú oibreoirí neamhspleácha, sonraítear iad trí bhíthin ceanglais feidhmiúla ina bhfuil samplaí agus cásanna úsáide, ceanglais a leagtar síos i bhFógra ón gCoimisiún....’;

               (b)cuirtear isteach an mhír seo a leanas:

               ‘Chun críocha an nós imeachta sin, ní mheasfar go bhfuil oibreoirí ag gabháil do ghníomhaíocht dhlisteanach ghnó i gcás ina bhfógróidh siad nó ina dtáirgeoidh siad oibríochtaí deisithe nó cothabhála a d’imreodh tionchar diúltach ar fheidhmíocht astaíochtaí na feithicle. Cuimseofar ansin:

               (a)feistí rialaithe truaillithe nó córais rialaithe astaíochtaí a dhíghníomhachtú nó a bhaint, feidhmíocht na nithe sin a dhíghrádú, nó a mífheidhmiú a cheilt;

               (b)feistí sáraithe
                  3
                nó straitéisí sáraithe
                  4
                a shuiteáil;

               (c)feistí um fhaireachán a dhéanamh ar ídiú breosla nó fuinnimh leictrigh a dhíghníomhachtú nó a bhaint, nó baint do na feistí sin, nó baint do léamha odaiméadair;

               (d)baint don aonad rialaithe innill, an chumhacht rátaithe innill san áireamh.’;

               (7)cuirtear isteach Foscríbhinn 3 seo a leanas:

               ‘Foscríbhinn 3

               An nós imeachta maidir le hoibreoirí neamhspleácha a fhormheas agus a údarú le rochtain a fháil ar ghnéithe slándála feithicle
                  5

               1.Raon feidhme

               Is san Fhoscríbhinn seo atá na ceanglais atá ann chun oibreoirí neamhspleácha a fhormheas agus a údarú, oibreoirí a bhfuil gá acu le rochtain ar fhaisnéis faoi dheisiú agus faoi chothabháil feithiclí ar faisnéis í a bhaineann leis an tslándáil (RMI).

               Sonraítear go mion inti an próiseas agus na comhlachtaí is gá chun oibreoirí neamhspleácha a fhormheas agus a údarú le rochtain a fháil ar fhaisnéis faoi dheisiú agus faoi chothabháil feithiclí ar faisnéis í a bhaineann leis an tslándáil maidir le feithiclí éadroma paisinéirí agus tráchtála agus le feithiclí tromshaothair.

               2.Sainmhínithe agus téarmaí giorraithe

               2.1.Sainmhínithe

               Chun críocha na Foscríbhinne seo, beidh feidhm ag na sainmhínithe seo a leanas:

               2.1.1.'Creidiúnú’

               ciallóidh ‘creidiúnú’ creidiúnú faoi mar a shainmhínítear in Airteagal 2, pointe 10 de Rialachán (CE) Uimh. 765/2008

               2.1.2.'Fostaí de chuid IO'

               Ciallóidh ‘fostaí de chuid IO’ fostaí de chuid oibreoir neamhspleách (IO) formheasta ar fostaí é a mbeidh rochtain aige ar RMI a bhaineann leis an tslándáil a luaithe a údaróidh comhlacht um measúnú comhréireachta (CAB) é

               2.1.3.'Faisnéis faoi dheisiú agus faoi chothabháil a bhaineann leis an tslándáil' nó 'RMI a bhaineann leis an tslándáil'

               'Faisnéis faoi dheisiú agus faoi chothabháil a bhaineann leis an tslándáil' nó 'RMI a bhaineann leis an tslándáil', ciallóidh sé sin an fhaisnéis, na bogearraí, na feidhmeanna agus na seirbhísí is gá chun na gnéithe a ndearna an monaróir cuid den fheithicil díobh ionas nach ngoidfear an fheithicil ná nach dtiomáinfear chun siúil í agus go bhféadfar í a rianú agus a fháil ar ais, chun na gnéithe sin a dheisiú agus a chothabháil.

               2.1.4.'Deimhniú maidir le hiniúchadh formheasa'

               Ciallóidh ‘deimhniú maidir le hiniúchadh formheasa’ an deimhniú arna eisiúint ag an CAB chuig na IOnna a chomhlíonann na critéir formheasa a leagtar amach san Fhoscríbhinn seo, ar deimhniú é lena ndeimhnítear go bhfuil na IOnna sin formheasta agus gur féidir le fostaithe dá gcuid údarú a iarraidh chun rochtain a fháil ar RMI é a bhaineann leis an tslándáil.

               2.1.5.'Deimhniú maidir le hiniúchadh údarúcháin'

               Ciallóidh 'deimhniú maidir le hiniúchadh údarúcháin' an deimhniú arna eisiúint ag an CAB chuig fostaithe de chuid IOnna a chomhlíonann na critéir údarúcháin a leagtar amach san Fhoscríbhinn seo, ar deimhniú é lena ndeimhnítear go bhfuil na fostaithe sin údaraithe le rochtain a fháil ar RMI a bhaineann leis an tslándáil ar shuíomh gréasáin monaróra.

               2.1.6.‘Lárionad iontaoibhe' nó 'TC'

               Ciallóidh 'lárionad iontaoibhe' nó 'TC' an comhlacht arna ainmniú ag SERMI agus arna fhormheas ag an gCoimisiún agus atá freagrach as an méid seo a leanas:

               (a)
                     deimhnithe digiteacha agus stádas údarúcháin na bhfostaithe de chuid IOnna a bhainistiú agus na ceadchomharthaí slándála agus na deimhnithe digiteacha is gá a sholáthar don CAB le haghaidh fostaithe údaraithe de chuid IOnna;

               (b)
                     faisnéis faoi stádas údarúcháin fostaí de chuid IO a sholáthar do mhonaróir feithicle.

               2.1.7.'Ceadchomhartha slándála'

               Ciallóidh ‘ceadchomhartha slándála’ feiste lenar féidir IO a fhíordheimhniú ar bhealach slán.

               2.1.8.'Deimhniú digiteach'

               Ciallóidh ‘deimhniú digiteach’ deimhniú digiteach a éilíonn síniú digiteach an lárionaid iontaoibhe eisiúna ionas go gceanglófar eochair phoiblí de chéannacht an fhostaí de chuid IO, rud atá i gcomhréir le caighdeán ISO 9594.

               2.1.9.'Bunachar sonraí údarúcháin'

               Ciallóidh ‘bunachar sonraí údarúcháin’ bunachar sonraí atá i seilbh an lárionaid iontaoibhe ar bunachar é ina bhfuil na nithe seo a leanas – sonraí údarúcháin na bhfostaithe údaraithe anaithnidithe de chuid IOnna, agus clárúchán IOnna formheasta.

               2.1.10.'Bunachar sonraí deimhniúcháin'

               Ciallóidh ‘bunachar sonraí deimhniúcháin’ bunachar sonraí atá i seilbh an lárionaid iontaoibhe ar mhaithe le bailíocht deimhnithe digiteacha fostaithe údaraithe de chuid IOnna agus aitheantóirí na bhfostaithe sin a bhainistiú.

               2.1.11.'Comhar Eorpach don Chreidiúnú' nó 'EA'

               'Comhar Eorpach don Chreidiúnú' nó 'EA', ciallóidh sé sin an comhlacht atá aitheanta ag an gCoimisiún i gcomhréir le hAirteagal 14 de Rialachán (CE) Uimh. 765/2008 agus atá freagrach as forbairt, cothabháil agus cur chun feidhme creidiúnaithe san Aontas.

               2.1.12.'Fóram um Rochtain ar RMI Feithicilí ar RMI é a bhaineann leis an tSlándáil' nó 'SERMI'

               An 'Fóram um Rochtain ar RMI Feithicilí ar RMI é a bhaineann leis an tSlándáil' nó 'SERMI', ciallaíonn sé sin an t‑eintiteas atá i gceannas ar an gCoimisiún a chomhordú agus comhairle a chur air maidir le cur chun feidhme na nósanna imeachta creidiúnúcháin, formheasa agus údarúcháin chun rochtain a fháil’ ar RMI a bhaineann leis an tslándáil.

               2.1.13.'Údaráis ábhartha'

               Ciallóidh ‘údaráis ábhartha’ na húdaráis phoiblí sin a bhfuil sainordú dlíthiúil acu chun feidhmiú i réimse na cosanta, an imscrúdaithe agus an ionchúisimh maidir leis an gcoireacht ó thaobh slándáil feithiclí.

               3.Creidiúnú CABanna, formheas IOnna agus údarú fostaithe de chuid IOnna

               CABanna atá creidiúnaithe ag comhlacht náisiúnta creidiúnúcháin (‘NAB’), faoi mar a shainmhínítear in Airteagal 2, pointe 11 de Rialachán (CE) Uimh. 765/2008, ar NAB é de chuid an Bhallstáit ina bhfuil siad bunaithe, ní eiseoidh ach na CABanna sin deimhnithe maidir le hiniúchadh formheasa lena ndeimhnítear gur formheasadh IO agus deimhnithe maidir le hiniúchadh údarúcháin lena ndeimhnítear go bhfuil fostaí de chuid IO le rochtain a fháil ar RMI a bhaineann leis an tslándáil.

               Is go ceann tréimhse 60 mí ón dáta a eiseofar na deimhnithe iniúchta lena mbaineann a dheonófar formheas an IO agus údarú an fhostaí de chuid IO.

               Oibreoirí neamhspleácha ar mian leo RMI a bhaineann leis an tslándáil a fháil, gheobhaidh siad deimhniú maidir le hiniúchadh formheasa ó CAB arna chreidiúnú ag NAB de chuid an Bhallstáit ina bhfuil an IO bunaithe.

               Fostaithe de chuid IOnna atá le RMI a bhaineann leis an tslándáil a láimhseáil, gheobhaidh siad deimhniú maidir le hiniúchadh údarúcháin ó CAB arna chreidiúnú ag NAB de chuid an Bhallstáit ina bhfuil cónaí ar an bhfostaí de chuid oibreoir neamhspleách.

               Cuirfidh CABanna TCanna ar an eolas faoi aon deimhniú maidir le hiniúchadh formheasa nó aon deimhniú maidir le hiniúchadh údarúcháin a eisítear, agus a luaithe a dhéanfar sin, cruthóidh TCanna taifead údarúcháin agus eiseoidh siad ceadchomhartha slándála agus deimhniú digiteach, nithe a fhágfaidh gur féidir le suíomh gréasáin RMI an mhonaróra feithiclí fostaithe de chuid IOnna a aithint go huathúil. Tabharfaidh CABanna ceadchomhartha slándála agus an deimhniú digiteach d’fhostaithe aonair de chuid IOnna.

               Féadfaidh monaróirí feithiclí táille a éileamh as fostaithe de chuid IOnna a chlárú ar shuíomhanna gréasáin RMI na monaróirí feithiclí sin agus as rochtain ar RMI a bhaineann leis an tslándáil. Beidh an táille sin i gcomhréir leis an gcostas a bhaineann leis an gclárú agus an soláthar rochtana sin. Déanfar na táillí atá dlite a shonrú ar shuíomhanna gréasáin RMI na monaróirí feithiclí. Gach aistriú sonraí digiteacha idir IOnna, TCanna agus CABanna, is trí idirbhearta gnólacht le gnólacht (B2B) a dhéanfar iad, idirbhearta ina n‑úsáidfear prótacail shlána agus a dhéanfar ar bhealach tráthúil.

               4.

               Fíor 1: Na comhlachtaí a bhfuil baint acu le creidiúnú CABanna, formheas IOnna, údarú fostaithe de chuid IOnna agus an caidreamh leis na fostaithe sin

               An IO atá ag iarraidh údarú ón CAB, síneoidh sé dearbhú lena ndeimhnítear go bhfuil sé ag gabháil do ghníomhaíocht dhlisteanach ghnó dá dtagraítear i bpointe 6.3. den Iarscríbhinn seo. Ní fhormheasfar IO go dtí go mbeidh iniúchadh déanta ag an CAB a fhíoróidh gur síníodh an dearbhú sin, iniúchadh lena ndéanfar measúnú i dtaobh cé acu a chomhlíonann an IO agus a chuid fostaithe aonair na ceanglais a leagtar síos san Fhoscríbhinn seo nó nach gcomhlíonann.

               Ní údarófar fostaithe aonair de chuid IOnna go dtí go mbeidh iniúchadh déanta ag CAB. Déanfaidh CABanna na doiciméid a cuireadh isteach a sheiceáil agus fíoróidh siad cé acu a rinne an fostaí de chuid IO lena mbaineann, a rinne sé nó nach ndearna sé iarratas ar údarú roimhe sin a dhiúltaigh an CAB lena mbaineann nó a dhiúltaigh aon CAB eile ar leibhéal an Aontais.

               Cuirfidh CABanna chuig an TC na sonraí ar fad is gá ionas go dtáirgfidh an TC an deimhniú digiteach agus an ceadchomhartha slándála, nithe a chuirfidh an CAB chuig na fostaithe de chuid oibreoir neamhspleách.

               Fostaithe de chuid oibreoir neamhspleách ar tugadh údarú dóibh, gheobhaidh siad an PIN a bhaineann leis an deimhniú digiteach óna CAB.

               Fíor 2: An próiseas um IO a fhormheas agus fostaithe de chuid IO a údarú

               4.1.Forléargas ar an rochtain ar RMI a bhaineann leis an tslándáil

               Soláthróidh monaróirí feithiclí rochtain ar RMI a bhaineann leis an tslándáil trína suíomh gréasáin, ar choinníoll na fostaithe de chuid IO a bheith údaraithe agus a bheith in ann an deimhniú maidir le hiniúchadh údarúcháin a chur ar fáil, agus deimhniú maidir le hiniúchadh formheasa a bheith ag an IO a bhfuil na fostaithe de chuid IO ag obair thar a cheann.

               Fostaithe údaraithe de chuid IO a oibríonn do IOnna formheasta, féadfaidh monaróirí rochtain a thairiscint dóibh ar shaoráid ordaithe ar líne le haghaidh codanna a bhaineann leis an tslándáil trí fheidhmchlár speisialaithe atá nasctha leis an suíomh gréasáin RMI..

               Ar iarratas a fháil ar rochtain ar shuíomh gréasáin RMI, éileoidh suíomhanna gréasáin na monaróirí feithiclí aitheantas trí bhíthin an aitheantóra uathúil le haghaidh fostaí de chuid IO, agus iarrfaidh siad fíordheimhniú. Is trí dheimhnithe digiteacha amháin a dhéanfar fíordheimhniú fostaithe de chuid OI. Ar dheimhniú digiteach a fháil, fíoróidh suíomhanna gréasáin RMI na monaróirí feithiclí an t‑aitheantóir uathúil le haghaidh fostaí de chuid IO agus stádas reatha an deimhnithe dhigitigh agus an údaraithe, rud a dhéanfaidh siad trí chumarsáid leis an TC a shainaithnítear sa deimhniú digiteach.

               Gach aistriú sonraí digiteacha idir oibreoirí neamhspleácha, monaróirí feithiclí, TCanna agus CABanna, is trí idirbhearta gnólacht le gnólacht (B2B) a dhéanfar iad, idirbhearta ina n‑úsáidfear prótacail shlána agus a dhéanfar ar bhealach tráthúil. A luaithe a fhíorófar an t‑aitheantóir uathúil le haghaidh fostaí de chuid IO agus stádas údarúcháin an fhostaí de chuid IO, déanfaidh an monaróir feithiclí rochtain ar an RMI is gá a bhaineann leis an tslándáil a sholáthar trína shuíomh gréasáin.

               Fíor 3: Rochtain ar RMI a bhaineann leis an tslándáil

               5.Rialacha sonracha maidir le rochtain ar RMI a bhaineann leis an tslándáil

               5.1.Ról SERMI

               5.1.1.Freagrachtaí agus oibleagáidí

               Déanfaidh SERMI faireachán ar chur chun feidhme an phróisis creidiúnúcháin ar fud na mBallstát agus cuirfidh sé an Coimisiún ar an eolas dá réir sin. Cuirfidh SERMI comhairle ar an gCoimisiún maidir le hiarratais ar athruithe ar an bpróiseas creidiúnúcháin.

               (a)Cuirfidh SERMI comhairle ar an gCoimisiún maidir le hiarratais ar athruithe ar an bpróiseas creidiúnúcháin. Déanfaidh SERMI faireachán ar chur chun feidhme an phróisis creidiúnúcháin ar fud na mBallstát agus cuirfidh sé an Coimisiún ar an eolas dá réir;

               (b)rachaidh SERMI i gcomhairle leis an gCoimisiún maidir leis na critéir roghnúcháin TC a chruthú;

               (c)cuirfidh SERMI comhairle ar an gCoimisiún maidir le treoirlínte teicniúla cur chun feidhme a thabhairt isteach i ndáil le hidirghníomhaíocht idir na heintitis atá rannpháirteach sa phróiseas;

               (d)leanfaidh SERMI rialacha an EA maidir le húinéireacht scéime;

               (e)na páirtithe leasmhara a ghabhann don phróiseas creidiúnúcháin, formheasa agus údarúcháin chun rochtain a fháil ar RMI a bhaineann leis an tslándáil, is iadsan a dhéanfaidh ionadaíocht do chomhaltaí SERMI.

               5.1.2.Lárionaid iontaoibhe a roghnú

               Is é SERMI a roghnóidh an TC agus cuirfear fógra chuig an gCoimisiún ina leith lena fhormheas.

               TCanna a roghnófar, beidh siad i gcomhréir le caighdeán ETSI TS 319 411-3, agus comhlíonfaidh siad na ceanglais maidir le sínithe leictreonacha a leagtar síos i Rialachán (AE) Uimh. 910/2014 ó Pharlaimint na hEorpa agus ón gComhairle
                  6
               , i dteannta na gceanglas a leagtar síos i bpointe 4.6 den Fhoscríbhinn seo.

               Ina theannta sin, beidh na nithe seo a leanas ag na TCanna:

               –an inniúlacht theicniúil agus bhainistíochta atá ábhartha maidir leis an bpróiseas creidiúnúcháin , chomh maith leis an inmharthanacht agus an taithí airgeadais;

               –foireann a bhfuil na scileanna agus an taithí riachtanach acu agus atá ar fáil de réir mar is gá le haghaidh an phróisis creidiúnaithe;

               –an cumas feidhmiú ar fud na mBallstát;

               –próiseas dearbhaithe cáilíochta atá á chur i bhfeidhm ar an leibhéal oibríochtúil.

               5.2.Ról na NABanna

               Beidh an NAB freagrach as CABanna a chreidiúnú chun IOnna a fhormheas agus fostaithe de chuid IOnna a údarú le rochtain a fháil ar RMI a bhaineann leis an tslándáil.

               5.2.1.Freagrachtaí agus ceanglais

               Na freagrachtaí atá ar an NAB agus na ceanglais atá ann ina leith, leagtar amach iad in Airteagail 8 go 12 de Rialachán (CE) Uimh. 765/2008.

               5.2.2.Critéir maidir le CABanna a chreidiúnú

               Déanfar CABanna a chreidiúnú ina gcomhlachtaí cigireachta de chineál A i gcomhréir le ISO/IEC 17020:2012. Comhlíonfaidh CABanna na ceanglais maidir leis an leibhéal is airde neamhspleáchais.

               Ina theannta sin, na ceanglais a leagtar síos i bpointí 4.3.1 go 4.3.2, déanfaidh an NAB measúnú ar chumas CABanna na ceanglais sin a chomhlíonadh.

               An pearsanra a bheidh i gceannas ar iniúchtaí maidir le IOnna, an leibhéal eolais a bheidh acu ar an ngnó deisithe agus cothabhála mótarfheithiclí agus ar mhionsonraí an mhargaidh iardhíola mótarfheithiclí, is leibhéal iomchuí a bheidh ansin le haghaidh na dtascanna a bheidh ar bun acu.

               5.3.Ról na CABanna

               Beidh an CAB freagrach as iniúchadh a dhéanamh ar IOnna agus ar a gcuid fostaithe faoi seach agus as deimhnithe maidir le hiniúchadh formheasa agus deimhnithe maidir le hiniúchadh údarúcháin a eisiúint i gcomhréir leis an bhFoscríbhinn seo, agus as deimhnithe den sórt sin a chúlghairm.

               5.3.1.Freagrachtaí agus ceanglais

               (a)Na sonraí a chuirtear isteach ionas go bhformheastar IO, coinneoidh CABanna na sonraí sin;

               (b)Bunóidh CABanna cainéal slán cumarsáide leis an TC agus soláthróidh siad torthaí an iniúchta don TC ionas go n‑eiseofar an ceadchomhartha slándála agus deimhniú digiteach;

               (c)Tabharfaidh CABanna fógra d’fhostaithe de chuid IOnna sé mhí sula rachaidh a n‑údarú in éag;

               (d)Coimeádfaidh CABanna bunachar sonraí ar bun ina mbeidh sonraí a chuirtear isteach ionas go n‑údaraítear fostaithe de chuid IOnna;

               (e)CABanna a dhiúltaíonn IOnna a fhormheas nó fostaí de chuid IO a údarú, cuirfidh siad in iúl don TC torthaí an iniúchta maidir leis an IO nó an fostaí sin;

               (f)Ní dhéanfaidh CABanna ach na sonraí is gá le haghaidh an phróisis formheasa nó údarúcháin a bhailiú agus a úsáid;

               (g)Na sonraí uile a bhaineann le IO agus le fostaithe de chuid IO, coimeádfaidh CABanna faoi rún iad agus áiritheoidh siad nach mbeidh rochtain ach ag fostaithe údaraithe ar na sonraí sin;

               (h)Uair sa bhliain, soláthróidh CABanna staitisticí do SERMI agus don Choimisiún maidir le líon na bhformheasanna agus na n‑údaruithe a eisíodh chomh maith le líon na ndiúltuithe;

               (i)Coinneoidh na CABanna taifid shlána maidir le hiniúchtaí formheasa agus iniúchtaí údarúcháin ar feadh tréimhse cúig bliana;

               (j)I gcás torthaí diúltacha ar iniúchadh maidir le IO, cuirfidh CABanna gach CAB eile sa Bhallstát ina bhfuil sé bunaithe ar an eolas faoi na torthaí sin;

               (k)IOnna agus fostaithe de chuid IOnna a fuair toradh diúltach iniúchta, féadfaidh siad faisnéis bhreise a sholáthar don CAB lena gceartaítear mioneaspaí laistigh de 15 lá oibre ón uair a fuair siad an toradh diúltach iniúchta. Cinnfidh CABanna dá réir sin an bhfuil toradh an iniúchta le hathrú;

               (l)Tabharfaidh CABanna fógra do IOnna sé mhí sula rachaidh a bhformheas in éag;

               (m)Déanfaidh CABanna iniúchtaí randamacha neamhfhógartha ar an láthair ar IOnna laistigh de thréimhse bhailíochta 60 mí an fhormheasa, agus déanfaidh siad iniúchadh randamach ar an láthair amháin ar a laghad ar gach IO formheasta le linn thréimhse bhailíochta 60 mí an fhormheasa;

               (n)Ar bhonn gearán faoi IO formheasta nó faoi fhostaí údaraithe de chuid IO, seiceálfaidh CABanna go bhfuil an IO nó an fostaí de chuid IO lena mbaineann ag comhlíonadh na gcritéar ar formheasadh nó ar údaraíodh iad dá réir. Cinnfidh an CAB le linn a imscrúdaithe an bhfuil gá le hiniúchadh ar an láthair.

               (o)Chun críoch iniúchtaí ar an láthair, féadfaidh CABanna cúnamh ó údaráis um fhaireachas margaidh a iarraidh ar an mBallstát ina bhfuil siad bunaithe;

               (p)Na critéir ar formheasadh IOnna nó ar údaraíodh fostaithe de chuid IOnna dá réir, i gcás nach gcomhlíonfaidh siad a thuilleadh iad, déanfaidh CABanna formheas IOnna agus údarú fostaithe de chuid IOnna a chúlghairm. Dá réir sin, deimhniú digiteach na bhfostaithe de chuid IOnna lena mbaineann, iarrfaidh CABanna ar an TC deimhniú digiteach na bhfostaithe lena mbaineann  a chur ar fionraí agus a aisghairm.

               5.3.2.Athnuachan an fhormheasa

               Déanfaidh CABanna iniúchadh ar an láthair arna iarraidh sin ag IO nó 6 mhí roimh bhailíocht an fhormheasa a dhul in éag, agus i gcás toradh dearfach iniúchta, déanfaidh siad an formheas a athnuachan.

               Eiseoidh CABanna deimhniú nua maidir le hiniúchadh formheasa le haghaidh IO a chomhlíonann na critéir formheasa.

               Déanfaidh CABanna measúnú ar iarratais ar athnuachan ar údaruithe agus eiseoidh siad deimhniú maidir le hiniúchadh údarúcháin d’fhostaithe de chuid IOnna ar fostaithe iad a chomhlíonann na critéir údaraithe.

               5.3.3.Critéir maidir le formheas IO ag an CAB

               Seiceálfaidh CABanna an méid seo a leanas sula ndéanfaidh siad IO a fhormheas, agus seiceálfaidh siad na nithe céanna le linn aon iniúchadh ar an láthair i gcaitheamh thréimhse bhailíochta an fhormheasa:

               (a)úinéireacht dhoiciméadaithe IO, ainm an stiúrthóra bainistíochta;

               (b)an liosta a sholáthraíonn an IO d’fhostaithe atá le húdarú;

               (c)faisnéis faoi fhreagracht na bhfostaithe dá dtagraítear i bpointe (a) agus faoina bhfeidhm;

               (d)an bhfuil árachas dliteanais ag an IO lena ngabhann íosmhéid cumhdaigh milliún Euro maidir le díobháil choirp agus íosmhéid cumhdaigh 0,5 milliún Euro maidir le damáiste do mhaoin;

               (e)ar cúlghaireadh formheas an IO ar chúiseanna mí‑úsáide;

               (f)ar sholáthair an IO cruthúnas ar ghníomhaíocht i réimse na mótarfheithiclí;

               (g)an dearbhú lena ndeimhnítear go bhfuil gníomhaíocht dhlisteanach ghnó dá dtagraítear i bpointe 6.3 á saothrú ag an IO, an bhfuil sé sínithe ag an IO, agus an amhlaidh le linn iniúchadh ar an láthair atá gníomhaíocht dhlisteanach ghnó á déanamh go héifeachtach ag an IO;

               (h)an bhfuil taifead coiriúil glan ag an IO nó ag fostaithe an IO;

               (i)an bhfuil dearbhú sínithe ag ionadaí dlíthiúil an IO lena n‑áirithítear comhlíonadh na gceanglas nós imeachta a leagtar síos i bpointe 4.3.4 i gcás gach oibríocht a bhaineann le slándáil feithiclí.

               5.3.4.Critéir maidir le formheas fostaithe de chuid IOnna ag an CAB

               Fíoróidh CABanna an méid seo a leanas sula ndéanfaidh siad fostaí a údarú ina fhostaí de chuid IO, agus fíoróidh siad na nithe céanna le linn aon iniúchadh ar an láthair i gcaitheamh thréimhse bhailíochta an fhormheasa:

               (a)
                     nach raibh údarú ag an bhfostaí lena mbaineann roimhe sin arb údarú é a cúlghaireadh de dheasca a mhí‑úsáide;

               (b)
                     go bhfuil taifead coiriúil glan ag an bhfostaí;

               (c)
                     go bhfuil comhaontú fostaíochta idir an fostaí lena mbaineann agus IO formheasta;

               (d)
                     go bhfuil cárta aitheantais tírshonrach bailí nó doiciméad coibhéiseach ag an bhfostaí lena mbaineann.

               5.4.Ról na IOnna

               5.4.1.Freagrachtaí agus ceanglais

               (a)iarrfaidh IOnna iniúchadh ar a CAB chun formheas a fháil;

               (b)cuirfidh IOnna a CAB ar an eolas maidir le hathruithe ar a gcuid sonraí teagmhála;

               (c)cuirfidh IOnna a CAB ar an eolas nuair a dhíscaoilfear a ngnó;

               (d)Gach idirbheart agus oibríocht maidir le RMI a bhaineann leis an tslándáil, déanfaidh IOnna iad a thaifeadadh;

               (e)cuirfidh IOnna a CAB ar an eolas maidir le haon fhoirceannadh fostaíochta a bhaineann le haon duine dá gcuid fostaithe údaraithe;

               (f)aon chion nó aon mhí‑iompar a rinne a gcuid fostaithe údaraithe agus a bhfuil baint aige le RMI a bhaineann leis an tslándáil, tuairisceoidh IOnna do na húdaráis ábhartha é;

               (g)cinnteoidh IOnna nach n‑úsáidfidh a gcuid fostaithe aon deimhniú ach a ndeimhniú féin maidir le hiniúchadh údarúcháin;

               (h)áiritheoidh IOnna go n‑íocfar gach táille a bhaineann le húdarú a gcuid fostaithe;

               (i)áiritheoidh IOnna go gcuirfear oiliúint ar a gcuid fostaithe i gcomhair gníomhaíochtaí deisiúcháin a bhaineann le cothabháil mótarfheithiclí, le hathchlárú mótarfheithiclí agus le feidhmeanna slándála agus sábháilteachta mótarfheithiclí;

               (j)iarrfaidh IOnna ar a CAB iniúchadh ar an láthair a dhéanamh le linn na sé mhí sula rachaidh a ndeimhniú maidir le hiniúchadh formheasa in éag.

               5.5.An ról atá ag fostaithe de chuid IO

               5.5.1.Freagrachtaí agus ceanglais

               (a)iarrfaidh fostaithe de chuid IO údarú ar a CAB;

               (b)déanfaidh fostaithe de chuid IO iad féin a chlárú i gcóras RMI an mhonaróra feithiclí;

               (c)beidh rochtain ag fostaithe de chuid IO ar RMI a bhaineann leis an tslándáil i gcomhréir le caighdeán EN ISO 18541 – 2014;

               (d)gach taifead maidir le RMI a bhaineann leis an tslándáil a íoslódáiltear ó chóras RMI an mhonaróra feithiclí, áiritheoidh fostaithe de chuid IO nach stórálfar na taifid sin níos faide ná mar is gá chun an oibríocht a dteastaíonn an fhaisnéis lena haghaidh a chur i gcrích;

               (e)i gcás inarb infheidhme, cuirfidh fostaithe de chuid IO in iúl don IO is fostóir acu nach bhfuil gá lena ndeimhniú digiteach a thuilleadh;

               (f)an ceadchomhartha slándála, an deimhniú digiteach agus an PIN, ní dhéanfaidh fostaí de chuid IO aon cheann de na nithe sin a roinnt le haon tríú páirtí;

               (g)beidh fostaithe de chuid IO freagrach as an gceadchomhartha slándála pearsanta agus an PIN a úsáid i gceart;

               (h)cuirfidh fostaithe a IO agus a TC ar an eolas faoina gceadchomhartha slándála a chailleadh nó a mhí‑úsáid laistigh de 24 uair an chloig tar éis an chaillteanais sin nó na mí‑úsáide sin;

               (i)aon iarraidh nó aon ghníomh ó fhostaithe eile de chuid IO i ndáil le RMI a bhaineann leis an tslándáil nach gníomhaíocht dhlisteanach ghnó é dá dtagraítear i bpointe 6.3. den Iarscríbhinn seo, tuairisceoidh fostaithe de chuid IO na hiarrataí nó na gníomhartha sin do na húdaráis ábhartha.

               5.6.Ról an lárionaid iontaoibhe

               Cruthóidh TCanna na deimhnithe digiteacha agus seolfaidh siad na deimhnithe sin chuig na IOnna agus a gcuid fostaithe trí na CABanna éagsúla. Coimeádfaidh TCanna bunachar sonraí de dheimhnithe maidir le hiniúchadh údarúcháin a eisíodh. Soláthróidh TCanna rochtain do mhonaróirí feithiclí ar chomhéadan chun stádas na ndeimhnithe digiteacha agus na ndeimhnithe maidir le hiniúchadh údarúcháin a fhíorú.

               An fhaisnéis maidir le fostaithe de chuid IO, coinneoidh na TCanna sa bhunachar sonraí údarúcháin iad ar feadh tréimhse bhreise nach faide ná 60 mí.  Ní bheidh an tréimhse sin níos faide ná a bhfuil fágtha de thréimhse bhailíochta an fhormheasa a deonaíodh don IO ina bhfuil an fostaí ag obair.

               5.6.1.Freagrachtaí agus ceanglais

               (a)
                     féadfaidh TCanna deimhnithe digiteacha a chur ar fionraí agus a aisghairm arna iarraidh sin ag an CAB;

               (b)
                     soláthróidh TCanna don IO agus dá chuid fostaithe na bogearraí chun na deimhnithe digiteacha a úsáid;

               (c)
                     oibreoidh TCanna 24 uair an chloig sa lá, 7 lá na seachtaine.

               5.7.Ról na monaróirí feithiclí

               Gach IO formheasta agus gach fostaí údaraithe de chuid IO, soláthróidh monaróirí feithiclí rochtain dóibh ar fhaisnéis faoi dheisiú agus faoi chothabháil ar faisnéis í a bhaineann leis an tslándáil. Fostaithe de chuid IO atá ag lorg rochtain ar an bhfaisnéis sin, déanfaidh monaróirí feithiclí cumarsáid le TCanna chun stádas údarúcháin agus fíordheimhnithe na bhfostaithe sin a fhíorú.

               5.7.1.Freagrachtaí agus ceanglais

               (a)áiritheoidh monaróirí feithiclí go ndéanfar a suíomh gréasáin a oiriúnú chun tacú le rochtain IOnna ar RMI a bhaineann leis an tslándáil;

               (b)áiritheoidh monaróirí feithiclí go ndéanfaidh siad na sonraíochtaí teicniúla a chuirtear ar fáil ar shuíomh gréasáin SERMI a íoslódáil.

               5.7.2.Ceanglais nós imeachta le haghaidh monaróirí feithiclí

               Ní thabharfaidh monaróirí feithiclí rochtain ar RMI a bhaineann leis an tslándáil mura rud é gur comhlíonadh gach ceann de na ceanglais nós imeachta seo a leanas:

               (1)Ceanglais nós imeachta le haghaidh feithiclí goidte

               Coinneoidh monaróirí feithiclí taifead ar gach feithicil dá mbranda a dtuairiscíonn na húdaráis gur goideadh iad.

               Cuirfidh monaróirí feithiclí próiseas i bhfeidhm a fhágfaidh go mbeidh inrianaitheacht agus cuntasacht shoiléir ann agus go mbeidh na húdaráis ábhartha in ann na sonraí a sholáthraíonn an monaróir feithiclí a rianú chuig an bhfostaí de chuid IO dar tugadh rochtain ar an bhfaisnéis a bhaineann leis an bhfeithicil ghoidte.

               (2)Ceanglais nós imeachta maidir le faisnéis a stóráil

               Stórálfaidh monaróirí feithiclí an fhaisnéis seo a leanas maidir le gach rochtain a dheonófar ar fhaisnéis faoi dheisiú agus faoi chothabháil ar faisnéis í a bhaineann leis an tslándáil:

               (a)Uimhir Aitheantais Feithicle (VIN) na feithicle ar iarradh an fhaisnéis ina leith;

               (b)an dáta a rinneadh an iarraidh;

               (c)cláruimhir na feithicle ar iarradh an fhaisnéis ina leith, i gcás ina bhfuil an uimhir sin le fáil;

               (d)athraitheach cineáil na feithicle ar iarradh an fhaisnéis ina leith agus leagan na feithicle sin, i gcás ina bhfuil sin le fáil.

               Déanfaidh monaróirí feithiclí na sonraí sin a stóráil ar feadh 5 mbliana.

                     (1)

                        Rialachán Uimh. 83 ó Choimisiún Eacnamaíochta na Náisiún Aontaithe don Eoraip (UN/ECE) — Forálacha aonfhoirmeacha maidir le ceadú feithiclí a mhéid a bhaineann le hastú truailleán de réir riachtanais bhreosla inneall (IO L 42, 15.2.2012, lch. 1).

                     (2)

                        Rialachán Uimh. 49 ó Choimisiún Eacnamaíochta na Náisiún Aontaithe don Eoraip (UN/ECE) — Forálacha aonfhoirmeacha maidir leis na bearta atá le déanamh i gcoinne astú truailleán gásach agus cáithníneach ó innill dócháin inmheánaigh agus innill adhainte deimhní atá le húsáid i bhfeithiclí, agus i gcoinne astú truailleán gásach ó innill adhainte deimhní a bhreoslaítear le gás nádúrtha nó le gás peitriliam leachtaithe atá le húsáid i bhfeithiclí (IO L 180, 8.7.2011, lch. 53).

                     (3)

                        Faoi mar a shainmhínítear in Airteagal 3(10) de Rialachán (AE) Uimh. 715/2007.

                     (4)

                        Faoi mar a shainmhínítear in Airteagal 3(8) de Rialachán (AE) Uimh. 595/2009.

                     (5)

                        Na ceanglais a leagtar amach san Fhoscríbhinn seo, tá siad bunaithe ar na ceanglais a leagtar síos sa‘Scéim um chreidiúnú, formheas agus údarú le rochtain a fháil ar Fhaisnéis faoi Dheisiú agus faoi Chothabháil a bhaineann leis an tSlándáil (RMI)’, scéim a bhailíochtaigh an Comhar Eorpach um Chreidiúnú an 19 Bealtaine 2016 (
                  https://www.vehiclesermi.eu/
                  )

                     (6)

                        Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach agus lena n‑aisghairtear Treoir 1999/93/CE (IO L 257, 28.8.2014, lch. 73).


title: RIALACHÁN TARMLIGTHE (AE) …/... ÓN gCOIMISIÚN lena leagtar síos na socruithe mionsonraithe faoi Threoir (AE) 2021/555 ó Pharlaimint na hEorpa agus ón gComhairle maidir le faisnéis a mhalartú go córasach, trí mheán leictreonach, i ndáil le diúltuithe údaruithe a dheonú chun airm thine áirithe a fháil nó a shealbhú

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               I mBealtaine 2017, athbhreithníodh
                  1
                Treoir 91/477/CEE maidir le fáil agus seilbh arm a rialú
                  2
               . I measc nithe eile, bhí sé d’aidhm ag an athbhreithniú inrianaitheacht a fheabhsú, comhar idir na Ballstáit a fheabhsú, agus é a dhéanamh níos deacra cineálacha áirithe arm tine a fháil go dlíthiúil. Le Treoir (AE) 2021/555
                  3
                (‘an Treoir maidir le hAirm Thine’), códaítear Treoir 91/477/CEE agus na leasuithe a rinneadh uirthi ina dhiaidh sin. Dá bhrí sin, tagraíonn tagairtí ábhartha sa téacs do théacs Threoir (AE) 2021/555.

               Gné amháin den athbhreithniú ab ea feabhas a chur ar an malartú faisnéise idir na Ballstáit maidir le hairm thine. Bhí an méid sin le baint amach ar dhá bhealach.

               Ar an gcéad dul síos, an malartú faisnéise riaracháin idir údaráis na mBallstát maidir le haistrithe arm tine laistigh den Aontas (Airteagal 16), tá sé d’aidhm ag an Treoir maidir le hAirm Thine feabhas a chur ar an malartú sin trína dhéanamh níos córasaí agus trína bhunú ar chóras leictreonach (Airteagal 18).

               Ar an dara dul síos, le hAirteagal 18(4) den Treoir maidir le hAirm Thine ceanglaítear ar údaráis inniúla sna Ballstáit faisnéis a mhalartú, trí mheán leictreonach, maidir le diúltuithe údaruithe a dheonú (mar atá údaruithe le hairm thine a fháil nó a shealbhú a aicmítear i gcatagóir A nó i gcatagóir B) ar fhorais slándála nó ar chúis a bhaineann le hiontaofacht an duine lena mbaineann, diúltuithe dá bhforáiltear in Airteagail 9 agus 10 den Treoir sin. Níl an malartú riaracháin faisnéise sin á dhéanamh go córasach ag na Ballstáit faoi láthair.

               Sa chomhthéacs sin, le hAirteagal 18(5) den Treoir maidir le hAirm Thine, cuirtear de chúram ar an gCoimisiún córas a sholáthar do na Ballstáit le haghaidh malartú leictreonach faisnéise. Ina theannta sin, tugadh na cumhachtaí don Choimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh chun Treoir 2021/555 a fhorlíonadh leis na rialacha ábhartha lena leagtar síos na socruithe mionsonraithe maidir le malartú córasach faisnéise trí mheán leictreonach.

               Diúltuithe údaruithe a dheonú chun airm thine a fháil nó a shealbhú a aicmítear i gcatagóir A nó i gcatagóir B ar diúltuithe iad a dhéantar ar fhorais slándála nó ar chúis a bhaineann le hiontaofacht na ndaoine lena mbaineann, tar éis plé a dhéanamh leis na Ballstáit, chinn an Coimisiún foráil a dhéanamh maidir le córas leictreonach chun faisnéis a mhalartú i ndáil leis na diúltuithe sin trí úsáid Chóras Faisnéise an Mhargaidh Inmheánaigh a chumasú, córas a bunaíodh le Rialachán (AE) Uimh. 1024/2012 ó Pharlaimint na hEorpa agus ón gComhairle maidir le comhar riaracháin trí Chóras Faisnéise an Mhargaidh Inmheánaigh
                  4
               , agus úsáid an chórais sin curtha in oiriúint go sonrach do na diúltuithe sin. Dá réir sin, de thoradh na socruithe mionsonraithe maidir le malartú leictreonach faisnéise dá bhforáiltear sa ghníomh tarmligthe seo, na forálacha comhair riaracháin a leagtar amach in Airteagal 18 den Treoir maidir le hAirm Thine agus a bhaineann le diúltuithe údaruithe airm tine a dheonú, le Cinneadh Cur Chun Feidhme C(2021) 3401
                  5
                ón gCoimisiún cuirtear faoi réir treoirthionscadail iad faoi Airteagal 4 de Rialachán (AE) Uimh. 1024/2012.

               Agus na bearta atá le glacadh faoi Airteagal 18(5) den Treoir maidir le hAirm Thine á bplé, chomhaontaigh na Ballstáit i ngrúpa saineolaithe maidir le malartú faisnéise dhá ghníomh tharmligthe a ghlacadh freisin chun déileáil leis an dá chineál malartuithe faisnéise leictreonaí dá bhforáiltear sa Treoir maidir le hAirm Thine. Dá bhrí sin, cé go ndíríonn an gníomh tarmligthe seo go sonrach ar shocruithe mionsonraithe a bhunú le haghaidh faisnéis a mhalartú trí mhodhanna leictreonacha a bhaineann le diúltuithe údaruithe arm tine a dheonú ar fhorais slándála nó ar chúis a bhaineann le hiontaofacht daoine lena mbaineann, tá gníomh tarmligthe eile ann darb ábhar córas malartaithe leictreonaigh a bhunú le haghaidh faisnéis a mhalartú maidir le haistriú arm tine, is é sin Rialachán Tarmligthe (AE) 2019/686 ón gCoimisiún an 16 Eanáir 2019 lena leagtar síos na socruithe mionsonraithe faoi Threoir (AE) 2021/555 maidir le malartú córasach faisnéise, trí mheán leictreonach, a bhaineann le haistriú arm tine laistigh den Aontas
                  6
               .

               An cur chuige go mbeadh dhá ghníomh tharmligthe ann, bhí sé bunaithe ar ghnéithe éagsúla. Ar an gcéad dul síos, d’fhéadfadh gníomhaithe éagsúla sna Ballstáit a bheith páirteach sa dá chineál malartaithe faisnéise. Maidir le haistriú arm tine idir Ballstáit, is iondúil gurb iad na húdaráis chustaim sna Ballstáit na húdaráis ábhartha sa mhalartú faisnéise sin. Maidir le diúltuithe údaruithe arm tine a dheonú, is mó seans, ag brath ar struchtúr riaracháin na mBallstát, go soláthróidh údaráis eile an fhaisnéis ábhartha.

               Ar an dara dul síos, is gá anailís níos doimhne a dhéanamh ar mhalartú leictreonach faisnéise maidir le diúltuithe údaruithe a dheonú, go háirithe maidir le cúrsaí cosanta sonraí.

               2.COMHAIRLIÚCHÁIN ROIMH GHLACADH AN GHNÍMH

               Rinne an Coimisiún na comhairliúcháin iomchuí le linn a chuid oibre ullmhúcháin. Tionóladh meitheal saineolaithe maidir le malartú faisnéise i Meitheamh 2017 agus tháinig sí le chéile go rialta thar thréimhse 21 mhí chun socruithe an mhalartaithe leictreonaigh sin a phlé.

               Tionóladh comhairliúcháin freisin leis an Maoirseoir Eorpach ar Chosaint Sonraí chun a áirithiú go ndéanfar an malartú faisnéise sin idir na Ballstáit i gcomhréir leis na rialacha maidir le cosaint sonraí a leagtar síos i Rialachán (AE) 2016/679
                  7
                ó Pharlaimint na hEorpa agus ón gComhairle.

               Le linn na tréimhse comhairliúcháin maidir leis an Tairseach um Rialáil Níos Fearr, ní bhfuarthas aon bharúil i ndáil leis an dréacht‑téacs.

               I dtaca an trátha a glacadh an gníomh tarmligthe seo, agus tar éis na tréimhse comhairliúcháin, chuir roinnt Ballstát a n‑ábhair imní in iúl i scríbhinn faoi roinnt de na forálacha, go príomha maidir leis an méid a mheas siad a bheith ina ualach riaracháin iomarcach agus maidir leis an easpa soiléireachta sa raon feidhme. Ina dhiaidh sin, rinne an Coimisiún roinnt athruithe breise chun na hábhair imní sin a chur san áireamh gan difear a dhéanamh do shubstaint an téacs. Chuathas i gcomhairliúchán leis na Ballstáit faoin leagan nua seo trí bhíthin nós imeachta i scríbhinn, leagan lenar thacaigh tromlach mór.

               3.EILIMINTÍ DLÍ AN GHNÍMH THARMLIGTHE

               An malartú faisnéise idir na Ballstáit maidir le diúltuithe údaruithe a dheonú chun airm thine a fháil nó a shealbhú ar fhorais slándála nó ar chúis a bhaineann le hiontaofacht na ndaoine lena mbaineann, diúltuithe dá bhforáiltear in Airteagail 9 agus 10 den Treoir maidir le hAirm Thine, déantar cur síos sa ghníomh tarmligthe ar na socruithe a bhfuil an malartú sin le déanamh sa chóras leictreonach dá réir. Ina theannta sin, leagtar síos leis an ngníomh tarmligthe gurb é atá sa chóras leictreonach sin Córas Faisnéise an Mhargaidh Inmheánaigh, faoi mar a ordaítear in Airteagal 2 den ghníomh tarmligthe.

               Maidir le raon feidhme an Rialacháin, cuirtear srian le cumhachtaí an Choimisiúin le fairsinge an tarmligin. Ní fhéadfaidh an Coimisiún foráil a dhéanamh sa Rialachán seo maidir le sainmhíniú atá ceangailteach ó thaobh dlí ar an gcoincheap ‘forais slándála nó forais a bhaineann le hiontaofacht daoine lena mbaineann’ a úsáidtear – ach nach bhfuil sainmhínithe – in Airteagal 18(4) den Threoir maidir le hAirm Thine. Mar sin féin, agus an coincheap seo á láimhseáil ag na Ballstáit, ba cheart dóibh cuspóirí na Treorach a chur san áireamh, go háirithe Airteagal 6(1)(b) di. Leis an dara foráil, níl fáil agus seilbh arm tine faoi réir ach ‘do dhaoine a bhfuil cúis mhaith acu lena n‑aghaidh agus […] nach dócha go mbeidh siad ina gcontúirt dóibh féin nó do dhaoine eile, don ord poiblí nó don tsláinte phoiblí’ (lena n‑áirítear duine a bheith ciontaithe i gcoir intinniúil fhoréigneach).

               Ionadaithe na mBallstát sa mheitheal saineolaithe maidir le malartú faisnéise, chuir siad in iúl gurbh fhearr leo go mbeadh stór i gCóras Faisnéise an Mhargaidh Inmheánaigh, stór ina ndéanfadh na húdaráis inniúla sa Bhallstát lena mbaineann faisnéis maidir le dhiúltú ar leith a iontráil agus a chur ar fáil do na húdaráis inniúla sna Ballstáit eile a bhfuil rochtain acu ar an stór. Mheas an mheitheal saineolaithe go bhforálfaí le cur chuige den sórt sin do mhalartú córasach agus iontaofa faisnéise agus ag an am céanna go gcoimeádfaí an t‑ualach riaracháin chomh híseal agus is féidir do na Ballstáit.

               Sonraítear in Airteagal 3 den ghníomh tarmligthe an fhaisnéis nach mór a chur isteach i gCóras Faisnéise an Mhargaidh Inmheánaigh chun é a chur ar chumas údarás Ballstáit duine sonrach a chuardach ar féidir gur diúltaíodh údarú arm tine dó i mBallstát eile ar fhorais slándála nó iontaofachta, diúltú dá bhforáiltear in Airteagail 9 agus 10 den Treoir maidir le hAirm Thine. Is ábhartha a thabhairt faoi deara nach gcuirfidh na Ballstáit isteach i gCóras Faisnéise an Mhargaidh Inmheánaigh aon fhaisnéis maidir leis na cúiseanna ar diúltaíodh údarú a dheonú do dhuine aonair. Go háirithe, ní dhéanfar aon fhaisnéis maidir le taifead coiriúil duine ná lena stádas leighis nó síceolaíochta a iontráil i gCóras Faisnéise an Mhargaidh Inmheánaigh. I gcás ina mbeadh tuilleadh faisnéise de dhíth ar údarás i mBallstát faoi na cúiseanna atá leis an diúltú, féadfaidh an t‑údarás sin dul i dteagmháil leis an údarás inniúil ábhartha de chuid an Bhallstáit eile sin lasmuigh de Chóras Faisnéise an Mhargaidh Inmheánaigh trí mhodh iomchuí cumarsáide a úsáid agus i gcomhréir leis an reachtaíocht ábhartha maidir le cosaint sonraí.

               In Airteagal 4 den ghníomh tarmligthe leagtar oibleagáidí áirithe amach i ndáil leis an oibleagáid faisnéis maidir le bailíocht an chinnidh diúltaithe a bhaint, a thabhairt cothrom le dáta, agus a athbhreithniú, de réir mar is iomchuí. Foráiltear leis gur ceart, i gcás ina gcuirtear cinneadh diúltaithe ar neamhní nó ina meastar ar shlí eile go bhfuil sé neamhbhailí, an fhaisnéis a bhaineann leis a iontráladh i gCóras Faisnéise an Mhargaidh Inmheánaigh a bhaint laistigh de 30 lá féilire. Tugtar aghaidh in Airteagal 4 freisin ar imthosca eile ina scorann faisnéis i ndáil le cinneadh diúltaithe a iontráladh i gCóras Faisnéise an Mhargaidh Inmheánaigh de bheith cruinn agus iomlán ar chúis ar bith (mar shampla de thoradh chúlghairm nó leasú an chinnidh ina dhiaidh sin). I gcásanna den sórt sin, ceanglaítear ar an údarás inniúil an fhaisnéis a bhaineann leis an gcinneadh diúltaithe atá i gceist i gCóras Faisnéise an Mhargaidh Inmheánaigh a thabhairt cothrom le dáta laistigh de 30 lá féilire. Thairis sin, i gcás cinneadh diúltaithe lena bhforchuirtear toirmeasc éiginnte nó toirmeasc ar théarma socraithe is mó ná 10 mbliana, foráiltear in Airteagal 4 nach mór an fhaisnéis a athbhreithniú go tréimhsiúil agus go ndeimhneoidh an t‑údarás inniúil go bhfuil an cinneadh diúltaithe fós i bhfeidhm nó go dtabharfaidh sé an fhaisnéis a bhaineann leis cothrom le dáta.

               In Airteagal 5 den ghníomh tarmligthe, leagtar amach an tréimhse ba cheart d’fhaisnéis fanacht i gCóras Faisnéise an Mhargaidh Inmheánaigh. Le hAirteagal 5 áirithítear go mbeidh faisnéis i gCóras Faisnéise an Mhargaidh Inmheánaigh maidir le haon chinneadh diúltaithe a rinneadh nó a bhí i bhfeidhm le linn na 10 mbliana roimhe sin, ar choinníoll gur glacadh an cinneadh diúltaithe tar éis thús chur i bhfeidhm an ghnímh tharmligthe, agus i gcás toirmeasc éiginnte nó toirmeasc ar théarma socraithe is mó ná 10 bliana, ar choinníoll gur chomhlíon na húdaráis inniúla na hoibleagáidí athbhreithnithe tréimhsiúla a leagtar síos in Airteagal 4. Na cleachtais éagsúla atá ann i measc na mBallstát maidir le faisnéis a choinneáil ina gcórais náisiúnta i ndáil le diúltuithe údaruithe a dheonú, is ar na cleachtais sin atá an tréimhse 10 mbliana bunaithe. Ina theannta sin, tá tréimhse 10 mbliana fada go leor chun foráil a dhéanamh maidir le huirlis úsáideach agus éifeachtach do na Ballstáit agus seiceálacha cúlra á ndéanamh acu maidir le daoine aonair i ndáil leis na rioscaí slándála nó iontaofachta ab fhéidir a bheith ann i dtaca le hairm tine a bheith ina seilbh acu.

               Le hAirteagal 6 den ghníomh tarmligthe cruthaítear clásal athbhreithniúcháin lena gceanglaítear ar an gCoimisiún scrúdú a dhéanamh ar an ngníomh tarmligthe arís laistigh de dhá bhliain tar éis a theacht i bhfeidhm. Leis an Airteagal sin, cuirfear ar chumas an Choimisiún measúnú a dhéanamh go praiticiúil ar luach breise an Rialacháin mar shásra chun cuidiú leis na Ballstáit tuilleadh faisnéise a fháil faoi na rioscaí a bhaineann le daoine atá ag cur isteach ar údaruithe le haghaidh airm thine. Ina theannta sin beidh na Ballstáit in ann aiseolas atá bunaithe ar fhianaise a sholáthar maidir leis an ualach riaracháin a d’fhéadfadh a bheith ann de thoradh roinnt de na forálacha.

               De bhun Airteagal 7, tiocfaidh an gníomh tarmligthe i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Mar sin féin, ní thiocfaidh sé i bhfeidhm go dtí sé mhí tar éis dháta a fhoilsithe, ionas go mbeidh a ndóthain ama ag na Ballstáit na nósanna imeachta is gá a chur i bhfeidhm.

               RIALACHÁN TARMLIGTHE (AE) …/... ÓN gCOIMISIÚN

               an 21.5.2021

               lena leagtar síos na socruithe mionsonraithe faoi Threoir (AE)
                  2021/555 ó Pharlaimint na hEorpa agus ón gComhairle maidir le faisnéis a mhalartú go córasach, trí mheán leictreonach, i ndáil le diúltuithe údaruithe a dheonú chun airm thine áirithe a fháil nó a shealbhú

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir (AE) 2021/555 ó Pharlaimint na hEorpa agus ón gComhairle an 24 Márta 2021 maidir le fáil agus seilbh arm a rialú
                  8
               , agus go háirithe an dara fomhír d’Airteagal 18(5), di,

               De bharr an mhéid seo a leanas:

               (1)Le hAirteagail 9 agus 10 de Threoir (AE) 2021/555 déantar foráil maidir le deonú údaruithe chun airm thine a fháil nó a shealbhú a aicmítear i gcatagóir A nó i gcatagóir B, lena n‑áirítear údarú a dheonú trí cheann atá ann cheana a dheimhniú, a athnuachan nó a fhadú. Ina theannta sin, le Caibidil 2 den Treoir sin déantar foráil maidir leis na húdaruithe sin a athbhreithniú go tráthrialta agus a tharraingt siar.

               (2)Le hAirteagal 18(4) de Threoir (AE) 2021/555 ceanglaítear ar údaráis inniúla na mBallstát faisnéis a mhalartú maidir le diúltuithe údaruithe a dheonú ar fhorais slándála nó ar chúis a bhaineann le hiontaofacht an duine lena mbaineann, diúltuithe dá bhforáiltear in Airteagail 9 agus 10 den Treoir sin. Ós rud é nach sainmhínítear i dTreoir (AE) 2021/555 na coincheapa ‘forais slándála nó forais a bhaineann le hiontaofacht an duine lena mbaineann’, ba cheart do na Ballstáit cuspóirí Threoir (AE) 2021/555, agus go háirithe cuspóirí Airteagal 6 (1)(b), a chur san áireamh agus na coincheapa sin á léirmhíniú acu.

               (3)An oibleagáid atá ann faoi Airteagal 18(4) de Threoir (AE) 2021/555 i ndáil le diúltuithe údaruithe a dheonú, tuigtear go gcumhdaítear leis an oibleagáid sin aon chinneadh riaracháin nó breithiúnach a dhéanann údarás poiblí de chuid Ballstáit arb é is cuspóir nó is éifeacht dó a chosc ar dhuine arm tine a fháil nó a shealbhú a thagann faoi raon feidhme Airteagal 9 nó 10 den Treoir sin, cibé acu is tar éis iarraidh ar údarú a dhéantar an cinneadh sin nó nach ea, is le hairm thine shonracha a bhaineann sé nó nach ea, agus is de bhun cumhachtaí a eascraíonn as an Treoir sin go sonrach a dhéantar é nó nach ea. Mar shampla, cumhdaítear leis an oibleagáid bratchosc ar dhuine ar leith airm tine a fháil nó a shealbhú, is cuma cé acu a rinne an duine sin iarraidh ar údarú roimhe sin nó nach ndearna. Cumhdaítear léi freisin aon chinneadh riaracháin nó breithiúnach lena ndéantar údarú atá ann cheana a tharraingt siar, nó lena ndiúltaítear údarú atá ann cheana a dheimhniú, a athnuachan nó a fhadú. Le hAirteagal 18(4) de Threoir (AE) 2021/555 ceanglaítear ar údaráis inniúla faisnéis a mhalartú maidir leis na cineálacha éagsúla cinnidh sin ar fad, ar choinníoll gur ar fhorais slándála a rinneadh an cinneadh, nó go mbaineann sé le hiontaofacht an duine.

               (4)Le hAirteagal 18(5) de Threoir (AE) 2021/555 ceanglaítear ar an gCoimisiún foráil a dhéanamh maidir le córas chun aon fhaisnéis a luaitear san Airteagal sin a mhalartú. Dá bhrí sin, bheadh córas i gceist chun an fhaisnéis a luaitear i mír 4 den Airteagal sin i ndáil le diúltuithe údaruithe a dheonú, chun an fhaisnéis sin a mhalartú.

               (5)Na forálacha comhair riaracháin in Airteagal 18 de Threoir (AE) 2021/555, forálacha a bhaineann le haistriú arm tine ó Bhallstát amháin go Ballstát eile, tá siad faoi réir treoirthionscadail faoi Airteagal 4 de Rialachán (AE) Uimh. 1024/2012 ó Pharlaimint na hEorpa agus ón gComhairle
                  9
               . Córas Faisnéise an Mhargaidh Inmheánaigh, rud a bunaíodh leis an Rialachán sin, b’fhéidir é a úsáid mar uirlis éifeachtach freisin i gcur chun feidhme na forála comhair riaracháin a leagtar amach in Airteagal 18(4) de Threoir (AE) 2021/555 i ndáil le diúltuithe údaruithe a dheonú. Dá réir sin, le Cinneadh Cur Chun Feidhme C(2021) 3401
                  10
                ón gCoimisiún cuirtear an fhoráil sin faoi réir treoirthionscadail faoi Airteagal 4 de Rialachán (AE) Uimh. 1024/2012. Chun sonraí pearsanta daoine aonair agus a gceart chun príobháideachais a chosaint, sonraítear leis an gCinneadh Cur Chun Feidhme sin gurb é a sheiceáil an gcuimsítear sonraí a bhaineann le daoine aonair ar leith i gCóras Faisnéise an Mhargaidh Inmheánaigh, gurb é sin a fhéadfaidh na húdaráis náisiúnta a dhéanamh tríd an gcóras sin a úsáid, ní cuardach a dhéanamh de réir tagairt do chritéir níos ginearálta. Ina theannta sin tá coimircí sonracha i Rialachán (AE) Uimh. 1024/2012 lena rialaítear rochtain ar shonraí pearsanta agus próiseáil sonraí pearsanta i gCóras Faisnéise an Mhargaidh Inmheánaigh, mar shampla na rialacha faoi Airteagal 9(4) lena gceadaítear rochtain ar bhonn riachtanais amháin. Dá bhrí sin, is iomchuí a shainaithint gurb é Córas Faisnéise an Mhargaidh Inmheánaigh an córas atá le húsáid ag údaráis inniúla na mBallstát chun faisnéis a mhalartú a bhaineann le diúltuithe údaruithe a dheonú, agus is iomchuí na socruithe mionsonraithe maidir leis an malartú sin a leagan síos.

               (6)Ionas nach mbeidh ualach riaracháin díréireach ar na Ballstáit, na socruithe mionsonraithe a leagtar síos leis an Rialachán seo i ndáil le faisnéis a mhalartú trí Chóras Faisnéise an Mhargaidh Inmheánaigh, níor cheart feidhm a bheith acu ach maidir le cinntí diúltaithe a dhéanann údaráis náisiúnta riaracháin nó bhreithiúnacha ar dháta theacht i bhfeidhm an Rialacháin seo nó ina dhiaidh.

               (7)Chun cearta cosanta sonraí na ndaoine aonair lena mbaineann a urramú, an fhaisnéis atá údarás inniúil le cur isteach i gCóras Faisnéise an Mhargaidh Inmheánaigh, níor cheart a bheith inti ach a laghad is gá ionas go mbeidh údaráis inniúla Ballstát eile in ann a fhíorú an bhfuil duine ar leith faoi réir cinneadh diúltaithe a rinneadh ar fhorais slándála nó a bhaineann lena iontaofacht, nó an raibh sé faoi réir cinneadh dá leithéid roimhe seo. Dá bhrí sin, níor cheart a chuimsiú san fhaisnéis sin ach sonraí pearsanta amhail an t‑ainm atá ar dhuine, a áit bhreithe agus a thír bhreithe, agus a náisiúntacht.

               (8)Ar an gcaoi chéanna, chun sonraí pearsanta daoine aonair agus a gceart chun príobháideachais a chosaint, níor cheart faisnéis faoi na cúiseanna sonracha a ndearnadh cinneadh diúltaithe a thaifeadadh i gCóras Faisnéise an Mhargaidh Inmheánaigh. Go háirithe, níor cheart faisnéis maidir le taifead coiriúil duine ná lena stádas leighis nó síceolaíochta a thaifeadadh i gCóras Faisnéise an Mhargaidh Inmheánaigh. I gcás ina mbeadh tuilleadh faisnéise de dhíth ar údarás inniúil i mBallstát amháin faoi na cúiseanna atá le cinneadh diúltaithe a rinneadh i mBallstát eile, bheadh an t‑údarás inniúil sin in ann teagmháil a dhéanamh leis an údarás ábhartha sa Bhallstát eile lasmuigh de Chóras Faisnéise an Mhargaidh Inmheánaigh trí mhodh iomchuí cumarsáide a úsáid agus i gcomhréir leis an reachtaíocht ábhartha maidir le cosaint sonraí. Chuige sin, agus na Ballstáit ag taifeadadh cinneadh diúltaithe i gCóras Faisnéise an Mhargaidh Inmheánaigh, ba cheart dóibh ainm agus sonraí teagmhála an údaráis riaracháin nó bhreithiúnaigh a rinne an cinneadh diúltaithe a chur in iúl, sin agus ainm agus sonraí teagmhála an údaráis lenar féidir le húdaráis inniúla Ballstát eile dul i dteagmháil agus iad lorg tuilleadh faisnéise faoin gcinneadh diúltaithe, i gcás nach ionann an t‑údarás sin agus an ceann a rinne an cinneadh.

               (9)Ba cheart diúltuithe a thaifeadadh i gCóras Faisnéise an Mhargaidh Inmheánaigh fiú dá bhféadfaí iad a bheith faoi réir achomharc riaracháin nó achomharc breithiúnach. Má chuirtear cinneadh diúltaithe ar neamhní nó má mheastar ar shlí eile go bhfuil sé neamhbhailí tar éis faisnéis a bhaineann leis a iontráil i gCóras Faisnéise an Mhargaidh Inmheánaigh, ba cheart a cheangal ar an údarás lena mbaineann an iontráil maidir leis an diúltú sin a bhaint tráth nach déanaí ná 30 lá féilire tar éis an diúltú a chur ar neamhní nó a fháil amach go bhfuil sé neamhbhailí.

               (10)Chun a áirithiú go leanfaidh an fhaisnéis atá i gCóras Faisnéise an Mhargaidh Inmheánaigh de bheith cruinn agus iomlán, ba cheart a cheangal ar na Ballstáit a gcuid iontrálacha a thabhairt cothrom le dáta aon uair a dhéantar athrú ábhartha. Mar shampla, dá ndéanfaí toirmeasc 5 bliana a laghdú ina dhiaidh sin agus toirmeasc 3 bliana a dhéanamh de, bheadh ar an mBallstát an iontráil a thabhairt cothrom le dáta chun dáta deiridh nua an toirmisc a thaifeadadh. I gcás toirmisc a mhairfeadh níos mó ná 10 mbliana, lena n‑áirítear toirmisc éiginnte, ba cheart a cheangal ar na Ballstáit freisin athbhreithniú a dhéanamh ar an iontráil uair amháin gach 10 bliana ar a laghad agus a dheimhniú go bhfuil sí fós bailí (nó í a thabhairt cothrom le dáta dá réir).

               (11)An tréimhse ama a bheidh rochtain ag na Ballstáit ar fhaisnéis maidir le diúltú ar leith i gCóras Faisnéise an Mhargaidh Inmheánaigh, is gá an tréimhse sin a chinneadh. Leis an tréimhse sin ní mór cothromaíocht a bhaint amach idir an gá atá ann leis an gcóras malartaithe faisnéise a dhéanamh chomh héifeachtach úsáideach agus is féidir do na Ballstáit, agus an gá atá ann le sonraí pearsanta daoine aonair agus a gceart chun príobháideachais a chosaint. Is féidir gurb éard a bheadh i ndiúltú cinneadh simplí aonuaire lena ndiúltaítear iarraidh ar údarú, rud a d’fhágfadh go mbeadh sé de chead ag an iarratasóir iarraidh ar údarú a dhéanamh arís aon uair feasta, nó is féidir gurb éard a bheadh ann cinneadh a mbeadh éifeacht leanúnach aige, amhail cinneadh diúltaithe arb í an éifeacht atá aige, go díreach nó go hindíreach, urchosc a chur ar an iarratasóir iarraidh ar údarú a dhéanamh arís go ceann tréimhse ama, nó cinneadh lena gcuirtear urchosc ar dhuine airm thine a bheith ina sheilbh aige go ceann tréimhse shocraithe nó éiginnte. Agus aird á tabhairt ar na cleachtais reatha sna Ballstáit maidir leis na cineálacha éagsúla diúltaithe is féidir a bheith ann, is iomchuí foráil a dhéanamh sa Rialachán seo maidir le faisnéis i ndáil le cinneadh diúltaithe a bheith inrochtana i gCóras Faisnéise an Mhargaidh Inmheánaigh go ceann tréimhse 10 mbliana tar éis an cinneadh diúltaithe a dhéanamh i gcás cinntí simplí aonuaire, nó go ceann tréimhse 10 mbliana tar éis deireadh a theacht le héifeacht an chinnidh diúltaithe i gcás cinntí a bhfuil éifeacht leanúnach acu.

               (12)Ba cheart don Choimisiún athbhreithniú a dhéanamh ar an Rialachán seo laistigh de dhá bhliain tar éis a theacht i bhfeidhm chun saincheisteanna cur chun feidhme a d’fhéadfadh na Ballstáit a tharraingt anuas a chur san áireamh.

               (13)Ba cheart cur i bhfeidhm an Rialacháin seo a chur siar ionas go mbeidh a ndóthain ama ag na Ballstáit na nósanna imeachta is gá a chur i bhfeidhm,

               TAR ÉIS AN RIALACHÁN SEO A GHLACADH:

               Airteagal 1

               Raon feidhme

               Faisnéis a bhaineann le diúltuithe údaruithe ar fhorais slándála nó ar chúis a bhaineann le hiontaofacht an duine lena mbaineann, diúltuithe dá bhforáiltear in Airteagail 9 agus 10 den Treoir sin, tá feidhm ag an Rialachán seo maidir le malartú na faisnéise sin tríd an gcóras dá dtagraítear in Airteagal 18(5) de Threoir (AE) 2021/555.

               Ní thagann diúltú faoi raon feidhme an Rialacháin seo ach amháin má rinneadh an cinneadh riaracháin nó breithiúnach lena gcoisctear ar an duine lena mbaineann na hairm thine ábhartha a fháil nó a shealbhú (cinneadh dá ngairtear ‘an cinneadh diúltaithe’ sa Rialachán seo) ar dháta chur i bhfeidhm an Rialacháin seo nó ina dhiaidh sin.

               Airteagal 2

               An córas malartaithe leictreonaigh

               Córas Faisnéise an Mhargaidh Inmheánaigh dá bhforáiltear i gCinneadh Cur Chun Feidhme C(2021) 3401, sin é an córas dá dtagraítear in Airteagal 18(5) de Threoir (AE) 2021/555 chun faisnéis a mhalartú a bhfuil feidhm ag an Rialachán seo maidir léi.

               Airteagal 3

               Faisnéis atá le malartú

               1.An fhaisnéis atá le malartú de bhun Airteagal 18(4) de Threoir (AE) 2021/555 i ndáil le diúltú údarú a dheonú ar fhorais slándála nó ar chúis a bhaineann le hiontaofacht an duine lena mbaineann, diúltú dá bhforáiltear in Airteagal 9 nó 10 den Treoir sin, is iad na nithe seo a leanas a bheidh san fhaisnéis sin:

               (a)ainm an duine lena mbaineann;

               (b)dáta breithe an duine sin;

               (c)áit bhreithe agus tír bhreithe an duine sin;

               (d)náisiúntacht an duine sin;

               (e)an dáta a rinneadh an cinneadh diúltaithe;

               (f)uimhir thagartha náisiúnta an chinnidh diúltaithe nó aitheantóir uathúil eile atá aige, má tugadh uimhir nó aitheantóir den sórt sin don chinneadh diúltaithe sa Bhallstát ina ndearnadh é;

               (g)ainm agus sonraí teagmhála an údaráis riaracháin nó bhreithiúnaigh a rinne an cinneadh diúltaithe agus, más le húdarás eile atáthar le dul i dteagmháil chun tuilleadh faisnéise a lorg faoin diúltú; ainm agus sonraí teagmhála an údaráis sin;

               (h)an chatagóir as measc na dtrí chatagóir seo a leanas lena mbaineann an cinneadh diúltaithe:

               (i)
                     cinntí diúltaithe arb é is feidhm dóibh a chosc ar dhuine arm tine a fháil nó a shealbhú go ceann tréimhse éiginnte, gan dáta deiridh socraithe;

               (ii)
                     cinntí diúltaithe arb é is feidhm dóibh a chosc ar dhuine arm tine a fháil nó a shealbhú go ceann tréimhse shainithe lena mbaineann dáta deiridh socraithe (lena n‑áirítear cinntí lena ndiúltaítear iarraidh ar údarú arb é an éifeacht atá acu go gcuirtear urchosc ar an duine iarraidh ar údarú a dhéanamh arís laistigh de thréimhse shainithe lena mbaineann dáta deiridh socraithe);

               (iii)
                     cinntí diúltaithe nach dtagann faoi phointe (i) ná pointe (ii);

               (i)an dáta deiridh socraithe atá i gceist i gcás ina dtagann an cinneadh diúltaithe faoi phointe (h)(ii);

               (j)an chatagóir as measc na dtrí chatagóir seo a leanas lena mbaineann an cinneadh diúltaithe:

               (i)
                     cinntí diúltaithe a dhéantar mar fhreagra ar iarraidh ar údarú dá bhforáiltear in Airteagal 9 nó 10 de Threoir (AE) 2021/555, nó mar fhreagra ar iarraidh ar údarú den sórt sin a dheimhniú, a athnuachan nó a fhadú;

               (ii)
                     cinntí diúltaithe lena dtarraingítear siar údarú a deonaíodh, a deimhníodh, a athnuadh nó a fadaíodh faoi Airteagal 9 nó 10 de Threoir (AE) 2021/555;

               (iii)
                     cinntí diúltaithe nach dtagann faoi phointe (i) ná pointe (ii).

               2.Anuas ar an bhfaisnéis a luaitear i bpointí (a) go (d) de mhír 1, féadfaidh na Ballstáit rogha a dhéanamh tuilleadh sonraí aitheantais a sholáthar maidir leis an duine lena mbaineann, amhail cód cánach, uimhir pas nó uimhir cárta aitheantais, i gcás inar gá sin chun an duine sin a shainaithint i gceart.

               3.An fhaisnéis a liostaítear i mír 1 agus, i gcás inarb infheidhme, na sonraí breise dá dtagraítear i mír 2, cuirfear isteach i gCóras Faisnéise an Mhargaidh Inmheánaigh iad laistigh de 30 lá féilire ón dáta a rinneadh an cinneadh diúltaithe, agus beidh rochtain orthu láithreach ag údaráis inniúla na mBallstát go léir.

               Airteagal 4

               Oibleagáidí maidir le faisnéis a bhaint, a thabhairt cothrom le dáta agus a athbhreithniú

               4.I gcás ina gcuirtear cinneadh diúltaithe ar neamhní nó ina meastar ar shlí eile go bhfuil sé neamhbhailí tar éis faisnéis a bhaineann leis a iontráil i gCóras Faisnéise an Mhargaidh Inmheánaigh, bainfidh an t‑údarás inniúil an iontráil den chóras sin tráth nach déanaí ná 30 lá féilire tar éis an cinneadh diúltaithe a chur ar neamhní nó a fháil amach go bhfuil sé neamhbhailí.

               5.I gcás ina bhfuil imthosca eile i gceist seachas iad siúd dá dtagraítear i mír 1 agus ina scorann faisnéis a bhaineann le cinneadh diúltaithe a iontráladh i gCóras Faisnéise an Mhargaidh Inmheánaigh de bheith cruinn agus iomlán ar chúis ar bith, lena n‑áirítear de thoradh chúlghairm nó leasú an chinnidh diúltaithe ina dhiaidh sin, déanfaidh an t‑údarás inniúil an fhaisnéis atá i gCóras Faisnéise an Mhargaidh Inmheánaigh maidir leis an diúltú sin a thabhairt cothrom le dáta laistigh de 30 lá féilire ón dáta a scor an fhaisnéis de bheith cruinn nó iomlán. I gcás inarb é cúlghairm an chinnidh diúltaithe a bheidh i gceist, cuirfear an dáta óna ngabhfaidh éifeacht leis an gcúlghairm (‘dáta na cúlghairme’) leis an iontráil i gCóras Faisnéise an Mhargaidh Inmheánaigh.

               6.I gcás iontráil i gCóras Faisnéise an Mhargaidh Inmheánaigh maidir le cinneadh diúltaithe a thagann faoi Airteagal 3(1)(h)(i), déanfaidh an t‑údarás inniúil athbhreithniú ar an iontráil uair amháin gach 10 mbliana ar a laghad ón dáta a rinneadh an cinneadh diúltaithe, agus a luaithe a dhéanfar gach ceann de na hathbhreithnithe sin tabharfaidh sé an iontráil cothrom le dáta chun a dheimhniú go bhfuil an cinneadh diúltaithe i bhfeidhm i gcónaí nó, má rinneadh an cinneadh a chúlghairm, chun dáta na cúlghairme a thaifeadadh i gcomhréir le mír 2.

               7.I gcás iontráil maidir le cinneadh diúltaithe a thagann faoi Airteagal 3(1)(h)(ii) agus lena mbaineann dáta deiridh socraithe is faide anonn ná 10 mbliana tar éis an dáta a rinneadh an cinneadh diúltaithe, déanfaidh an t‑údarás inniúil athbhreithniú ar an iontráil uair amháin gach 10 mbliana ar a laghad ón dáta a rinneadh an cinneadh diúltaithe go dtí an dáta a thaifeadtar i gCóras Faisnéise an Mhargaidh Inmheánaigh is dáta deiridh socraithe, agus a luaithe a dhéanfar gach ceann de na hathbhreithnithe sin tabharfaidh an t‑údarás inniúil an iontráil cothrom le dáta chun a dheimhniú go bhfuil an cinneadh diúltaithe i bhfeidhm i gcónaí nó, má rinneadh an cinneadh a chúlghairm, chun dáta na cúlghairme a chur isteach i gcomhréir le mír 2.

               8.Má dhéantar cinneadh diúltaithe a chúlghairm, an oibleagáid i mír 3 nó, de réir mar is infheidhme, an oibleagáid i mír 4, scoirfidh sí d’fheidhm a bheith aici maidir leis an iontráil a luaithe a thabharfar an iontráil cothrom le dáta chun dáta na cúlghairme a chur isteach i gcomhréir le mír 2.

               Airteagal 5

               An tréimhse a bhíonn rochtain ar fhaisnéis i gCóras Faisnéise an Mhargaidh Inmheánaigh

               9.Faisnéis a mhalartaítear trí Chóras Faisnéise an Mhargaidh Inmheánaigh i gcomhréir leis an Rialachán seo, beidh rochtain uirthi i gCóras Faisnéise an Mhargaidh Inmheánaigh go ceann 10 mbliana ó cibé cé acu dáta díobh seo a leanas is déanaí, a mhéid is infheidhme iad maidir leis an gcinneadh diúltaithe atá i gceist, agus aon nuashonrú a rinneadh de bhun Airteagal 4 á chur san áireamh:

               (k)an dáta a thaifeadtar i gCóras Faisnéise an Mhargaidh Inmheánaigh arb é an dáta a rinneadh an cinneadh diúltaithe é;

               (l)an dáta a thaifeadtar i gCóras Faisnéise an Mhargaidh Inmheánaigh arb é an dáta é a tugadh an iontráil cothrom le dáta go deireanach chun a dheimhniú go bhfuil an cinneadh diúltaithe fós i bhfeidhm;

               (m)an dáta a thaifeadtar i gCóras Faisnéise an Mhargaidh Inmheánaigh is dáta deiridh socraithe don chinneadh diúltaithe.

               Mar sin féin, i gcás iontráil i gCóras Faisnéise an Mhargaidh Inmheánaigh faoi réir na hoibleagáide atá ann faoi Airteagal 4(4), má mhainníonn an t‑údarás inniúil an oibleagáid sin a chomhlíonadh, scoirfear den rochtain atá ar an iontráil i gCóras Faisnéise an Mhargaidh Inmheánaigh ar dhul in éag don spriocdháta a leagtar síos leis an Airteagal sin maidir leis an oibleagáid chéanna a chomhlíonadh.

               10.D’ainneoin mhír 1, i gcás aon chinneadh diúltaithe dá dtaifeadtar dáta i gCóras Faisnéise an Mhargaidh Inmheánaigh is dáta óna ngabhfaidh éifeacht le cúlghairm an chinnidh, scoirfear den rochtain atá ar an iontráil i gCóras Faisnéise an Mhargaidh Inmheánaigh ar dhul in éag don tréimhse 10 mbliana ón dáta a thaifeadtar i gCóras Faisnéise an Mhargaidh Inmheánaigh is dáta cúlghairme.

               Airteagal 6

               Déanfaidh an Coimisiún athbhreithniú ar an Rialachán seo laistigh de dhá bhliain tar éis dháta a theacht i bhfeidhm.

               Airteagal 7

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 31 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 21.5.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Treoir 91/477/CCE an 18 Meitheamh 1991 maidir le fáil agus sealbhú arm a rialú (IO L 256, 13.9.1991, lch. 51).

                     (2)

                        Le Cinneadh (AE) 2017/853 ó Pharlaimint na hEorpa agus ón gComhairle an 17 Bealtaine 2017 (IO L 137, 24.5.2017, lch. 22).

                     (3)

                        Cinneadh (AE) 2021/555 ó Pharlaimint na hEorpa agus ón gComhairle an 24 Márta 2021 (IOL 115, 6.4.2021, lch. 1-25).

                     (4)

                        Rialachán (AE) Uimh. 1024/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le comhar riaracháin trí Chóras Faisnéise an Mhargaidh Inmheánaigh agus lena n-aisghairtear Cinneadh 2008/49/CE ón gCoimisiún (IO L 316, 14.11.2012, lch. 1).

                     (5)

                        Cinneadh Cur Chun Feidhme C(2021) 3401 ón gCoimisiún maidir le treoirthionscadal chun na forálacha comhair riaracháin a leagtar amach i dTreoir (AE) 2021/555 ó Pharlaimint na hEorpa agus ón gComhairle agus a bhaineann le diúltuithe údaruithe a dheonú, na forálacha sin a chur chun feidhme trí Chóras Faisnéise an Mhargaidh Inmheánaigh.

                     (6)

                        IO L 116, 3.5.2019, lch. 1. Ar nós mar atáthar a bheartú i gcomhthéacs an ghnímh tharmligthe seo, glacadh cinneadh cur chun feidhme maidir le húsáid Chóras Faisnéise an Mhargaidh Inmheánaigh mar threoirthionscadal i gcomhthráth le Rialachán Tarmligthe (AE) 2019/686 ón gCoimisiún, i.e. Cinneadh Cur Chun Feidhme (AE) 2019/689 ón gCoimisiún an 16 Eanáir 2019 maidir le treoirthionscadal chun forálacha áirithe comhair a leagtar amach i dTreoir 91/477/CEE ón gComhairle a chur chun feidhme trí bhíthin chóras Faisnéise an Mhargaidh Inmheánaigh.

                     (7)

                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den chineál sin, agus lena n-aisghairtear Treoir 95/46/CE (IO L 119, 4.5.2016, lch. 1).

                     (8)

                        IO L 115, 6.4.2021, lch. 1-25.

                     (9)

                        Rialachán (AE) Uimh. 1024/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le comhar riaracháin trí Chóras Faisnéise an Mhargaidh Inmheánaigh agus lena n-aisghairtear Cinneadh 2008/49/CE ón gCoimisiún (IO L 316, 14.11.2012, lch. 1).

                     (10)

                        Cinneadh Cur Chun Feidhme C(2021) 3401 ón gCoimisiún maidir le treoirthionscadal chun na forálacha comhair riaracháin a leagtar amach i dTreoir (AE) 2021/555 a bhaineann le diúltuithe údaruithe a dheonú, na forálacha sin a chur chun feidhme trí Chóras Faisnéise an Mhargaidh Inmheánaigh.